รัฐบาลเกียร์ห้าตั้งกองทุนออมช่วยนอกระบบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — นายกรัฐมนตรีเดินหน้าผลักดันร่าง พ.ร.บ.เงินออมแห่งชาติ เข้าสภาในสมัยประชุมนี้ 
นายอภิสิทธิ์ เวชชาชีวะ กล่าวระหว่างบรรยายพิเศษเรื่อง “การกำหนดให้สังคมสวัสดิการเป็นวาระแห่งชาติ” ว่า จากวันนี้ไปถึงเวลาที่จะต้องเดินหน้าสร้างระบบสวัสดิการสังคมอย่างจริงจัง โดยจะผลักดันร่างพระราชบัญญัติ (พ.ร.บ.) กองทุน เงินออมแห่งชาติ เข้าสู่การพิจารณาของสภาผู้แทนราษฎรในสมัยประชุมนี้ เพื่อให้การดูแลประชาชนที่อยู่นอกระบบราชการและนอกระบบประกันสังคม สามารถเข้าถึงสวัสดิการ มีความมั่นคงในชีวิต 
รวมทั้งต้องผลักดันกฎหมายอื่นที่เกี่ยวข้อง อาทิ กองทุนสวัสดิการชาวนา เพื่อนำไปสู่การสร้างสวัสดิการสังคมอย่างยั่งยืนด้วย
ก่อนหน้านี้ นายกรณ์ จาติกวณิช รมว.คลัง ให้ความเห็นว่า กระทรวงการคลังพร้อมพิจารณามาตรการทางภาษีเพื่อสนับสนุนการออม แต่ต้องยอมรับว่าการลดภาษีเพื่อส่งเสริมการออม ไม่ว่าจะเป็นการลดภาษีจากการซื้อกองทุนหุ้นระยะยาว กองทุนเพื่อการเกษียณ อายุ หรือประกันชีวิต จะมีคนเพียงกลุ่มน้อยที่ได้ประโยชน์
ดังนั้น สิ่งที่รัฐบาลต้องดำเนินการในอนาคต คือการส่งเสริมการออมของประชาชนส่วนใหญ่ที่ไม่ได้เป็นผู้เสียภาษี ซึ่งต้องใช้มาตรการอื่นที่ไม่ใช่มาตรการภาษี เช่น กองทุนเงินออมแห่งชาติ "มีข้อมูลจากสศค. ที่พิสูจน์แล้วว่า คนไทยมีการเสียภาษีบุคคลธรรมดาแค่กว่า 2 ล้านคนเท่านั้น และในจำนวนนี้มีผู้เสียภาษีที่อัตราสูงสุดแค่หลักหมื่นคน ดังนั้นถ้าจะสนับสนุนผู้ที่ต้องมีการออมจริงๆ ซึ่งก็คือผู้ที่มีรายได้ต่ำ จะต้องมีมาตรการอื่นที่ไม่ใช่มาตรการภาษี"
นายกรณ์ กล่าวว่า มาตรการที่ไม่ใช่มาตรการภาษีที่จะสนับสนุนการออม อาทิ กฎหมายจัดตั้งกองทุนการออมแห่งชาติ (กอช.) ซึ่งไม่ใช่มาตรการภาษี แต่ก็จะมีการใช้เม็ดเงินภาษีทางอ้อมจ่ายเงินสมทบเข้า กอช. ให้แก่ประชาชนผู้ออมเงินส่วนหนึ่ง ทั้งนี้ รัฐบาลได้กันเงินงบประมาณ 2554 ไว้ใช้เพื่อสมทุบเงินเข้า กอช. แล้วด้วย
สำหรับ ร่างกฎหมาย กอช. ได้ผ่านการตรวจของคณะกรรมการกฤษฎีกาแล้ว รอรายงานกลับมาให้คณะรัฐมนตรี (ครม.) พิจารณา ซึ่งกฤษฎีกาได้มีการแก้ไข้บางส่วน และคลังก็ไม่ขัดข้องกับการแก้ไขดังกล่าว ทำให้เมื่อเสนอเข้า ครม. พิจารณา ก็ส่งเรื่องให้สภาพิจารณาต่อได้ทันที
รมว.คลัง กล่าวอีกว่า ยังไม่สามารถเปิดเผยมาตรการลดภาษีให้ผู้ทำประกันชีวิตจากปีละ 1 แสนบาท เป็น 2 แสนบาทได้ เนื่องจากอยู่ระหว่างการพิจารณารายละเอียดว่ามีความเหมาะสมหรือไม่